التحفۃ العراقیہ فی الاعمال القلبیہ

التحفۃ العراقیہ ابن تیمیہ کی تصنیف کردہ ایک کتاب ہے، جسے انھوں نے ایک دوست کی فرمائش پر لکھا، جس نے ان سے دل سے متعلق اعمال (یعنی باطنی اعمال) کے احکام پر وضاحت طلب کی تھی۔
 کتاب کی نسبت اور اس کا نام 
کتاب التحفۃ العراقیۃ کے محقق یحیی بن محمد بن الہنیدی لکھتے ہیں:
"میرے سامنے موجود تمام مخطوط اور مطبوع نسخے اس کتاب کو التحفۃ العراقیۃ فی الأعمال القلبيۃ کے نام سے ہی ذکر کرتے ہیں اور سب اس کی نسبت شیخ الاسلام احمد بن تیمیہ کی طرف کرتے ہیں اور مجھے اس نسبت سے کوئی اختلاف نظر نہیں آیا۔ بلکہ خود شیخ الاسلام ابن تیمیہ کے شاگرد ابن عبد الہادی نے بھی اپنی کتاب العقود الدرية میں اس کتاب کو اسی نام کے ساتھ ابن تیمیہ کی تصنیفات میں شمار کیا ہے۔"

یحیی الہنیدی مزید لکھتے ہیں:
"جہاں تک اس نام (التحفۃ العراقیۃ) کی وجہ تسمیہ کا تعلق ہے، تو میرے پاس موجود مصادر و مراجع میں اس کا کوئی واضح ذکر نہیں مل سکا۔ تاہم غالب گمان یہی ہے کہ جیسا کہ شیخ الاسلام کو واسط سے ایک سوال آیا تو اس کے جواب کو انھوں نے العقیدۃ الواسطیۃ کہا اور حماۃ سے ایک سوال آیا تو اس کے جواب کو العقیدۃ الحموِیّۃ کہا اور اسی طرح الرسالۃ التدمرية کی مثال بھی موجود ہے، تو ممکن ہے کہ یہ سوال بھی عراق سے آیا ہو اور اسی مناسبت سے اسے التحفۃ العراقیۃ کہا گیا ہو۔"
 کتاب کا موضوع 
ابن تیمیہ کتاب التحفۃ العراقیۃ میں اس کے موضوع کے بارے میں فرماتے ہیں:
"یہ کچھ مختصر کلمات ہیں دل کے اعمال کے بارے میں، جنہیں (مقامات و احوال) کہا جاتا ہے۔ یہ ایمان کے اصول اور دین کی بنیادوں میں سے ہیں، جیسے اللہ اور اس کے رسول سے محبت، اللہ پر توکل، دین کو خالص اللہ کے لیے کرنا، اُس کا شکر ادا کرنا، اُس کے فیصلے پر صبر کرنا، اُس سے ڈرنا اور اُس کی رحمت کی امید رکھنا اور ان سے متعلق دیگر اُمور۔"

ابن تیمیہ واضح کرتے ہیں کہ دل کے اعمال تمام مکلفین پر واجب ہیں اور ان اعمال میں لوگوں کی تین درجے ہوتے ہیں، جس طرح بدن کے اعمال میں بھی تین درجے ہوتے ہیں:
"یہ تمام اعمال اُن تمام لوگوں پر واجب ہیں جنہیں (شرعی احکام کی اصل میں) مخاطب کیا گیا ہے اور اس پر دین کے تمام اماموں کا اتفاق ہے۔ ان اعمال میں لوگ تین درجات میں تقسیم ہوتے ہیں، جیسے جسمانی اعمال میں لوگ تین درجات میں ہوتے ہیں:
 اپنے نفس پر ظلم کرنے والا: جو کوئی فرض عمل چھوڑتا ہے یا کوئی حرام کام کرتا ہے۔
 اعتدال پر چلنے والا (مقتصد): جو واجبات ادا کرتا ہے اور محرمات سے بچتا ہے۔
 نیکیوں میں سبقت لینے والا: جو واجب اور مستحب اعمال میں سے جو کچھ ممکن ہو، انجام دیتا ہے اور حرام و مکروہات سے بچتا ہے۔"التحفة العراقية، ابن تيمية، دار الدار الدمشقية، الأولى، ص 7.
 فصولِ کتاب 
 . عمومی مقدمہ:
دل کے اعمال (جنہیں صوفیہ "مقامات و احوال" کہتے ہیں) اور ان میں لوگوں کے درجات کا بیان۔
 . سچائی اور اخلاص:
صدق اور اخلاص کی اہمیت اور نبی کی حدیث کا ذکر۔
 . دل کے اعمال:
تمام باطنی اعمال کا اجمالی بیان۔
 . توکل:
توکل کی حقیقت اور اس قول کا رد کہ "توکل عوام کا عمل ہے"۔
 . رضا اور صبر:
اللہ کے فیصلوں پر راضی رہنا اور صبر کرنا۔
 . محبت:
اللہ اور بندے کے درمیان حقیقی محبت کا اثبات، منکرین پر رد۔
 . خوف اور امید:
اللہ سے ڈرنا اور اس کی رحمت کی امید رکھنا اور اس قول کا رد کہ "نہ دوزخ کے خوف سے عبادت کرتا ہوں نہ جنت کی خواہش سے"۔
 . حقیقی محبت:
محبت کی اقسام اور اس کی علامات۔
 . استغفار:
استغفار کی فضیلت اور اس پر شرعی دلائل۔

 مزید دیکھیے 
 ابن تیمیہ
 بیان تلبیس الجہمیہ

 حوالہ جات 

زمرہ:ابن تیمیہ کی تصانیف
زمرہ:اسلامی باطنیت